Ania Dagiti Tulbek iti Panangtarus iti Biblia?
Sungbat ti Biblia
Ilawlawag a mismo ti Biblia no ania ti masapul nga aramidem tapno matarusam dayta. Aniaman ti kasasaadmo iti biag, ti mensahe ti Dios a nailanad iti Biblia ket “
saan a nakarigrigat kenka, saan met nga adayo.”—Deuteronomio 30:11.
Tulbek iti panangtarus iti Biblia
Maaddaanka iti umiso a kababalin. Akseptarem ti Biblia kas Sao ti Dios. Agbalinka a napakumbaba, yantangay kagura ti Dios ti natangsit. (1 Tesalonica 2:13; Santiago 4:6) Nupay kasta, saanka a basta mamatpati lattan—kayat ti Dios nga usarem ti ‘
pannakabalinmo nga agrason.’—Roma 12:1, 2.
Agkararagka maipaay iti sirib. “
Dika agkammatalek iti bukodmo a pannakaawat,” kuna ti Proverbio 3:5. Imbes ketdi, ‘
itultuloymo ti dumawat iti Dios’ iti sirib tapno matarusam ti Biblia.—Santiago 1:5.
Regular nga agadalka. Dakdakkel ti magunggonam iti panagadalmo iti Biblia no regular nga aramidem dayta saan ket a sagpaminsan laeng.—Josue 1:8.
Topiko por topiko nga adalem. Ti topiko por topiko a panagadal, nga usigem no ania ti kuna ti Biblia maipapan iti maysa a topiko wenno suheto, ket epektibo a pamay-an tapno maammuam no ania ti isursuro ti Kasuratan. Mangrugika kadagiti pamunganayan a sursuro, sa isarunom nga adalen dagiti naun-uneg a topiko. (Hebreo 6:1, 2) Matakuatamto a mabalinmo a pagdidiligen dagiti teksto ken masursuromto a dagiti nagduduma a paset ti Biblia ti mangilawlawag met laeng iti linaonna, uray kadagiti paset a “
narigat a maawatan.”—2 Pedro 3:16.
Agpatulongka. Iparparegta ti Biblia nga agpatulongtayo kadagiti makatarus iti Biblia. (Aramid 8:30, 31) Mangituktukon dagiti Saksi ni Jehova iti libre a programa iti panagadal iti Biblia. Kas kadagiti nagkauna a Kristiano, us-usarenda ti Kasuratan a tumulong kadagiti sabsabali a mangtarus iti talaga nga isursuro ti Biblia.—Aramid 17:2, 3.
Bambanag a dimo kasapulan
Nailubongan a sirib wenno nangato nga adal. Natarusan dagiti 12 nga apostol ni Jesus ti Kasuratan ken insuroda dayta kadagiti sabsabali, uray no imbilang dagiti dadduma a tattao dagiti apostol kas “
awan adalna ken gagangay.”—Aramid 4:13.
Kuarta. Libre a maammuam no ania ti isursuro ti Biblia. Imbaga ni Jesus kadagiti adalanna: “
Inawatyo nga awan bayadna, itedyo nga awan bayadna.”—Mateo 10:8.
Ammuem ti Ad-adu Pay
Apay nga Adalem ti Biblia?
Mangipapaay ti Biblia kadagiti sungbat ti agkakapateg a saludsod ti minilion a tattao iti intero a lubong. Kayatmo kadi met ti matulongan?
Ti Biblia—Libro a Naggapu iti Dios
Kasano a matulongannaka ti Biblia a mangrisut kadagiti parikutmo? Apay a mapagtalkam dagiti padtona?
Panangbirok iti Tulong Tapno Maawatan ti Biblia
No nadisenio ti Biblia a nalaka a maawatan, apay a kasapulam latta ti tulong tapno maawatam dayta?
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn